作者：葛长庚
词牌/韵律：兰陵王

paragraphs: 桃花瘦。
寒食清明前后。
新燕子，禁得馀寒，风雨把人苦僝僽。
梅粒今如豆。
减却春光多少。
空自有，满树山茶，似语如愁卧晴昼。
幽人展襟袖。
惜莺花未老，江山如旧。
杜鹃声里同携手。
叹陌上芳草，堤边垂柳。
一春十病九因酒。
愁来独搔首。
豆蔻。
枝头小。
应可惜年华，孤负时候。
九十韶光那得久。
问芍药觅醉，牡丹索笑。
三万六千，能几度，君知否。